VSA ‘oorweeg’ dit om TikTok te verbanTikTok se logo. (Foto: AP) Die VSA se minister van buitelandse sake, Mike Pompeo, het Maandag tydens ŉ onderhoud met Fox News gesê die VSA oorweeg dit om Amerikaners se toegang tot die Chinese kortvorm-video-app, TikTok, te beperk. Dít volg ná kommer dat Beijing die app gebruik om onregmatig op gebruikers te spioeneer. Volgens Pompeo word verbruikers se inligting na bewering aan die Chinese regering in Beijing verskaf. Nadat die joernalis Laura Ingraham vir Pompeo gevra het oor die moontlike verbanning het hy gesê dat hy en pres. Donald Trump die gerugte oor TikTok ernstig opneem. Pompeo het gesê Amerika beoog tans om Chinese tegnologie plaaslik en in lande wat bande het met Amerika, te laat verban. “Ek wil nie die president vooruitloop nie, maar dis iets waarna ons kyk,” het Pompeo gesê. Indië het reeds ná botsings met China die gewilde TikTok-app verban weens kommer oor nasionale veiligheid- en privaatheidsprobleme, terwyl ander lande soortgelyke maatreëls oorweeg. In reaksie op Pompeo se onderhoud het TikTok aangedring dat hulle nie gebruikersdata met die Chinese regering deel nie en noue bande met die VSA het. “TikTok het ŉ Amerikaanse uitvoerende hoof, met honderde werknemers en bedryfsleiers in veiligheid, sekuriteit, produk- en openbare beleidstellings hier in die VSA,” lui ŉ maatskappyverklaring aan die nuusagentskap, DPA. “Ons het nog nooit gebruikersdata aan die Chinese regering verskaf nie, en sal ook nie indien ons daarvoor gevra word nie.” Die sosialemediamaatskappy, wat deur die China-gebaseerde maatskappy ByteDance bestuur word, sê TikTok is nie beskikbaar in China nie en dat gebruikersdata buite die vasteland geberg word. App Annie, wat selfoondata monitor, sê TikTok was die gewildste app in die eerste kwartaal van die jaar.